**Beszámoló a Kiskőrös Városért Alapítvány Kuratóriuma 2017. évi tevékenységéről**

**Bevezető:**

Kiskőrös Városért Alapítvány negyed évszázada végzi áldásos tevékenységét a városban, a városért, az itt élő tehetséges fiatalokat segítve, a város kultúráját, hagyományápolását, értékeink őrzését támogatva. Az alapító okiratban felsorolt tevékenységek az élet minden területét lefedik. A kuratórium tagjai igyekeznek megfelelni minden elvárásnak és társadalmi munkában, szabadidejüket feláldozva állítják magukat a közösség szolgálatába egész évben.

2017-ban hatszor ülésezett a kuratórium annak megfelelően, hogy milyen feladatokat kellett tervszerűen, vagy ad-hoc megoldani, a találkozásokon kívül azonban napi kapcsolatot tartunk fenn, és gyakran egyeztetünk a körülményekhez igazodva.

Az elmúlt év is sok nemes feladatot adott számunkra, mellyel úgy hisszük megerősíthettük a jó célokért munkálkodó alapítványok létjogosultságát.

Nagyon örülünk annak, hogy vállalkozóink szívügyüknek érzik a város rendezvényeinek, illetve jó ügyeket szolgáló kezdeményezéseknek a támogatását, amit alapítványunkon keresztül valósítanak meg, illetve juttatnak el az illetékesekhez. 2017-ben közel húsz vállalkozó segítette kisebb-nagyobb összeggel a májusi Városalapítók Napjának, a szeptemberi szüreti fesztiválnak a színvonalas megrendezését.   
Példaértékűnek tekinti az alapítvány azt a képviselői magatartást, mellyel a városatyák folyamatosan hozzájárulnak egy-egy konkrét célkitűzés megvalósításához. Így pl. 2015-ben a Városháza falán elhelyezett Petőfi- dombormű elkészítéséhez, azóta pedig a fürdő bejáratához tervezett Rónaszéki alkotásra különítjük el falajánlásaikat. Voltak, akik egy összegű adománnyal, voltak, akik havi rendszeres utalással segítették, segítik folyamatosan a célok megvalósítását.   
Amint azt már tavalyi beszámolóban is jeleztük, a tervezéssel megbíztuk Széri-Varga Géza szobrászművészt, aki a Petőfi domborművet is készítette. Reményeink szerint, a város 300. születésnapjának évében, 2019 májusában átadhatjuk ünnepélyesen is alkotást. A Rónaszéki családdal a terv egyeztetésre került, a család örömmel fogadta az alapítványi kezdeményezést, miszerint édesapjukról nevezzük el a Kiskőrösi fürdőt. Az első vázlat terve, a beszámoló mellékletét képezi.   
Tisztelettel kérjük nyomatékosan a képviselő-testület támogató közreműködését. Tudjuk, hogy óriási jelentőséget hordozna fürdőnk gyógyfürdővé történő minősítése, besorolása, mellyel már Kiskunmajsa mellett Kiskunhalas is rendelkezik. Meggyőződésünk, hogy politikai szándékkal, összefogással, országgyűlési képviselőnk segítségével nem irreális elképzelés, hogy ezt a minősítést Kiskőrös is megkapja.

**Programjaink:**

2017-ben igen tartalmas évet zártunk, több új programelemmel is gazdagítva városunk kulturális értéktárát.

**Májusfa**

Alapítványi szervezésben és kivitelezésben elkészült Kiskőrös első májusfája. Sok pozitív visszajelzést, véleményt kaptunk a lakosságtól. Köszönjük az önkormányzat partnerségét, **Domonyi László** polgármester támogatását. A beszámolási alkalmat megragadva köszönjük az önkormányzat munkatársainak, **Martin Ferencnek** és **Dénes Jánosnak** a 2017 évben irányunkban végzett áldozatos és önzetlen munkájukat. Példaértékű emberi magatartással, segítőszándékkal járultak hozzá céljaink megvalósításához, nem csak erre a programra vonatkozóan.

**Verselj Kiskőrös!**

A Költészet Napjának ünnepén versajándék mozgalmat hirdettünk, melynek köszönhetően a város közterein, fákon, bokrokon, jól látható közösségi helyeken, verstekercseket helyeztünk el. A felhívásra meglepően sok, 175 vers érkezett. Csatlakozott hozzánk Soltvadkert városa is, ahol szinten megtalálhatták a beküldött verseket. Köszönet mindenkinek, aki hozzájárult a program sikeréhez. *(És bár a jövő évi beszámoló részét képezi majd, de a város születésnapjára tekintettel óriási jelentőségűnek tartjuk, hogy idén a 300 verset megcélozva, közel négyszáz* versajándék került a közterekre. )

**A város tojásfája**

Nagy örömmel tapasztaltuk, hogy sokakat megszólított a város tojásfájának feldíszítése. A főtéri magnólia fára 1200 tojás került már az első alkalommal. Alapítványunk erre a napra is igyekezett hangulatos programlehetőséget biztosítani a családoknak. Húsvéti templomi alkalmat hirdettünk, melynek keretében Seffer Attila plébános beszélt a szép számú hallgatóságnak húsvét jelentőségéről. Baranyainé Kata állatsimogató kertjében élő nyusziknak örülhettek a gyerekek. A szlovák asszonyok süteménnyel kedveskedtek.

**Gyermeknap**

Óriási sikerrel lettünk főmecénásai és szervezői a **városi gyermeknapnak**. Ezúton is köszönjük a bizalmat. A főtéren egész napos programok várták a családokat. A tér zsúfolásig telve volt késő estig.   
Az első sikeres rendezvény alkalmával ígéretet tettünk, hogy ezután minden évben felkaroljuk és megszervezzük városunk gyermekeinek ezt a napot. Így az idén is lesz városi gyermeknap, a tavalyinál is nagyobb volumenű, melyre egy pályázat keretében nyílik lehetőségünk. Ingyenes légvárakkal, élő csocsóval, babasarokkal, aprómotoros versengésekkel, kézműves foglalkozásokkal, az EFI (Egészségfejlesztési Iroda) partnerségének köszönhetően tartalmas sport programmal vártuk a gyerekeket. A Megóvlak Alapítvány is csatlakozott a naphoz, valamint Szöllősiné Baranyai Kata, aki lovagoltatással, sétakocsikázással kedveskedik majd a gyerekeknek, illetve az István Lovastanya egésznap sétakocsikáztatta a vendégeket a lovasfarm és a tér között. A gyermeknap hagyományát szeretnénk megőrizni és megtartani a jövőben is, hogy szervezői, részesei és ne csak financiális háttere legyünk a rendezvénynek, melyre 2017-ben több, mint 400 000 forintot fordítottunk.

**Képeslap a ballagóknak.**

**A Kiskőrös Városért Alapítvány kezdeményezte, alapította** azt a hagyományt, hogy minden Kiskőrösön ballagó középiskolás egy **névre szóló képeslapot** kap a tarisznyájába, mellyel erősíteni kívánjuk nemzeti identitásukat, a hazához, a szülővároshoz történő ragaszkodásukat. Mindkét középiskola szeretettel fogadja ezt a gesztusértékű ajándékot.

**Városi Napok- Szüreti Napok**

Változatlanul igyekszünk segíteni városunk nagyrendezvényeinek programjait, melyek az alapítványon keresztül válhatnak színvonalassá, élményekben gazdaggá.

Így befogadjuk a **Városi Napokra, Szüreti Napokra** érkezett felajánlásokat, adományokat, támogatásokat, melyekből az itt megvalósuló programok egy részét tudjuk finanszírozni.   
2017-ben a szüreti napokra közel 1 000 000 forint erejéig vállalt kötelezettséget az alapítvány.

**Adventi Betlehem**

Több éven át alapítványunk szervezésében és kivitelezésében készült a város adventi koszorúja. 2017-ben, a Nők Körös körül egyesület főszervezése mellett csatlakoztunk a megvalósításhoz. A Betlehemi házikó **szent családját** azonban változatlanul alapítványunk készítette és vállalja fel minden évben a berendezését.

**Adventi kórustalálkozó**

Az **adventi kórustalálkozó** az egyik legrégebbi rendezvényeink egyike, melynek 2017-ban ismét a Baptista imaház adott otthont.   
Köszönet a város kórusainak, akik emlékezetessé teszik az adventi alkalmat és köszönet azon képviselőknek is, akik megtisztelik jelenlétükkel a rendezvényt.

**Eredményes pályázat:**

Nagy öröm alapítványunk számára, hogy az év végén, Társadalmi Szerepvállalás témakörben benyújtott pályázatunk pozitív elbírálásban részesült, így három éven keresztül a helyi közösséget erősítő programok, képzések, a meglévő jó gyakorlatok erősítését szolgáló együttműködési formák kapnak kiemelt figyelmet és támogatást. Ezekről külön tájékoztatjuk a célcsoportokat, az érintetteket, a lakosságot. 25 millió forint áll a rendelkezésünkre a projekt megvalósításához 2019-ig.   
- Ennek keretében több kislétszámú (15-30 fős) fórumot szerveztünk, melynek célja a generációk találkozása, így a fiatalok, idősebb korosztály közös, tréner által irányított beszélgetési alkalmakat.   
- Nagy sikerrel szerveztük meg a háromnapos, tanúsítvánnyal záruló önkéntes képzést, melyben 25-en szereztek közösségfejlesztési alapkompetenciákat.

-Szintén pályázati forrásból tudtuk 2017-ben segíteni a város virágosításának, szépítésének mozgalmát, melyre közel 300 ezer forintot fordítottunk. *(Korábbi években más forrásból segítettük a muskátlik vásárlását.)  
A pályázati sikereket folytatva, eredményesen nyújtottunk be közös pályázatot a római katolikus egyházzal, ahol konzorciumi partnerként, képzésre, helyi közösségfejlesztesére további 13 millió forintot tudunk fordítani.*

**Kapcsolatrendszer:**

Alapítványunk jó kapcsolatot működtet a civil szervezetekkel, a nemzetiségi önkormányzatokkal, egymás kölcsönös segítésével igyekszünk gördülékennyé tenni a feladatok elvégzését.

Köszönjük a város vállalkozóinak önzetlen támogatásait!

Köszönjük az önkormányzat intézményüzemeltetési referensének, **Farkas Juditnak** a segítő közreműködését, és a munkánkat nagymértékben megkönnyítő, emberséges és önzetlen támogatását a korábban már említett Martin Ferencnek, Dénes Jánosnak.

Köszönjük azon képviselők érdeklődését, akik a város vezető testületének tagjaiként, megtisztelik az általunk szervezett programokat.

Köszönjük a személyi jövedelemadók 1 százalékát is, mellyel segítik a munkánkat és kérjük a jövőben is tiszteljék meg alapítványunkat figyelmükkel, adományaikkal.

Köszönöm figyelmüket, és kérem a beszámoló elfogadását.

Kiskőrös, 2017. május 28.

Supka Éva

elnök

**KISKŐRÖS VÁROSÉRT ALAPÍTVÁNY**

**FELÜGYELŐBIZOTTSÁGA**

**Tárgy: Beszámoló a Kiskőrös Városért Alapítvány Felügyelőbizottságának 2017.évi tevékenységéről**

Kiskőrös Városért Alapítvány Felügyelő Bizottsága az Alapítvány múlt évi tevékenységének ellenőrzési feladatait az Alapító Okiratban foglaltak szerint elvégezte.

Az elmúlt évek gyakorlatát követve ellenőrzésünk az alábbi területekre terjedt ki:

* az alapító okirat szerinti működés vizsgálata, különös tekintettel a közhasznúsági célokra,
* a vagyoni eszközöknek a jogszabályokban meghatározott módon történő felhasználására, valamint
* a gazdálkodás szabályosságára és a pénzügyi helyzet stabilitására tett intézkedésekre.

A Felügyelő Bizottság ellenőrzésének időpontjában rendelkezésre álltak:

* az elmúlt év gazdálkodást bemutató adatok,
* a könyvelés által lezárt 2017. év gazdálkodási kivonatok,
* a közhasznúsági jelentést megalapozó adatok és információk

A Felügyelő Bizottság megállapításai a következők:

A gazdálkodásra vonatkozó megállapítások valós adatok alapján készültek.

Az Alapítvány gazdálkodása a törvényi feltételek betartásával stabil volt, számláit határidőre kifizette, készpénzforgalmában nem volt fennakadás.

Az Alapítvány működése megfelelt az alapító okiratban kitűzött céloknak, a közhasznú tevékenységek jelentették a 2017. évi működés fő irányvonalát.

A kuratórium tevékenységét az Alapszabályban foglaltak szerint látta el, a döntések meghozatala és dokumentálása megfelelő.

A Kuratórium az alapítványi célokat szem előtt tartva használta fel a rendelkezésére álló eszközöket, működését a sokszínűség, az új lehetőségek felkutatása és azok következetes végrehajtása jellemezte. A város közéleti, kulturális, hagyományos rendezvényeiben aktív szerepet vállalt és ezen célokhoz rendelt pénzeszközöket is törvényesen használta fel.

Az Alapítvány 2017-ben elnyert Társadalmi Szerepvállalás témakörében benyújtott pályázat tervezett programjait eredményes megvalósította.

Vállalkozási tevékenységet az alapítvány az elmúlt évben sem folytatott.

Az Alapítvány elmúlt évi működése során jogszabálysértés vagy a szervezet érdekeit sértő esemény, mulasztás nem történt.

Kiskőrös, 2018. május 28.

A Felügyelő Bizottság nevében:

Dr. Sárfi Ildikó

elnök